
Parlamentul României

Camera Deputaţilor

COMISIA JURIDICĂ,
DE DISCIPLINĂ ȘI IMUNITĂȚI
	

	
	
	


București, 17 decembrie 2019
            Nr. 4c-13/943
     AVIZ 
asupra Proiectului de Lege privind aprobarea Ordonanţei Guvernului nr.14/2019 pentru modificarea şi completarea Ordonanţei Guvernului nr.29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020
În conformitate cu prevederile art.94 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu Proiectul de Lege privind aprobarea Ordonanţei Guvernului nr.14/2019 pentru modificarea şi completarea Ordonanţei Guvernului nr.29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020, trimis cu adresa nr. P.L.x. 538 din 28 octombrie 2019 şi înregistrată cu nr. 4c-13/943 din 30 octombrie 2019.
Senatul, în calitate de primă Cameră sesizată, a adoptat proiectul de lege în ședința din 21 octombrie 2019.

Conform dispoziţiilor art.75 din Constituţia României, republicată şi ale art. 91 din Regulamentul Camerei Deputaţilor, Camera Deputaţilor este Cameră decizională. 

Potrivit prevederilor art.61 din Regulamentul Camerei Deputaţilor, Comisia a dezbătut inițiativa legislativă menționată mai sus în şedinţa din 17 decembrie 2019.

Proiectul de lege  are ca obiect de reglementare modificarea şi completarea Ordonanţei Guvernului nr.29/2015, în scopul implementării unor măsuri pentru evitarea situaţiei în care schimbul valutar al sumelor în euro, în vederea efectuării plăţilor în lei de către beneficiarii de asistenţă tehnică, alţii decât MDRAP, aşa cum este menţionat în ordonanţă, ar conduce la diferenţe nefavorabile de curs valutar ce nu pot fi suportate de la bugetul MDRAP. Se introduce definiţia avansului din cofinanţarea de la bugetul de stat pentru contractele de cofinanţare încheiate în baza unor contracte de finanţare aflate în implementare, având în vedere că specificul Programul de cooperare PCTE prevede încheierea unui contract de finanţare şi a mai multor contracte de cofinanţare în cadrul aceluiaşi proiect, acesta având surse de finanţare diferite.
 Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ nr.694/12.08.2019. 

În urma dezbaterilor s-a hotărât, cu unanimitate de voturi, avizarea favorabilă a proiectului de lege, în forma transmisă Comisiei juridice, de disciplină și imunități de către Biroul Permanent.

Inițiativa legislativă face parte din categoria legilor ordinare. 

                           PREŞEDINTE,                                                    SECRETAR,

                          Nicușor HALICI                                    Aida – Cristina CĂRUCERU
Consilier parlamentar, Alexandra Mușat

